b'\n_START_ARTICLE_\nLost (4. tuotantokausi)\n_START_SECTION_\nTuotanto\n_START_PARAGRAPH_\nLostin nelj\xc3\xa4s kausi j\xc3\xa4i lyhyeksi vuosien 2007 ja 2008 k\xc3\xa4sikirjoittajien lakon vuoksi. Vaikka kauden pitikin olla lyhyempi kuin kolme edellist\xc3\xa4 kautta, sit\xc3\xa4 esitettiin vain 14 jakson verran suunnitellun 16 sijaan. Lis\xc3\xa4jaksojen piti sis\xc3\xa4lt\xc3\xa4\xc3\xa4 uusien lautalta tulleiden hahmojen taustatarinat, mutta koska jaksot j\xc3\xa4iv\xc3\xa4t pois, lis\xc3\xa4tarinat siirrettiin viidennelle kaudelle. Kauden ohella tuotettiin 13 noin kahden minuutin pituista jaksoa, jotka olivat ik\xc3\xa4\xc3\xa4n kuin poistettuja kohtauksia edellisilt\xc3\xa4 kausilta. N\xc3\xa4it\xc3\xa4 \xe2\x80\x9dmobisodeja\xe2\x80\x9d markkinoitiin nimell\xc3\xa4 Lost: Missing Pieces, ja ne kuvattiin matkapuhelimilla ja levitettiin internetiin. Mobisodit julkaistiin my\xc3\xb6hemmin nelj\xc3\xa4nnen kauden DVD-ekstroina laadukkaammalla kuvalla. Missing Pieces oli ehdolla Emmy-palkintoon vuonna 2008._NEWLINE_Kauden tuotantotiimin k\xc3\xa4sikirjoittajiin kuuluivat sarjan py\xc3\xb6ritt\xc3\xa4jien, Carlton Cusen ja Damon Lindelofin (k\xc3\xa4sikirjoittivat viisi jaksoa), lis\xc3\xa4ksi Drew Coddard, Brian K. Vaughan, Adam Horowitz, Edward Kitsis, Greggory Nations, Elizabeth Sarnoff, Christina M. Kim sek\xc3\xa4 Kyle Pennington, jotka k\xc3\xa4sikirjoittivat kaikki kolme jaksoa, paitsi Kim, Nations ja Pennington, jotka k\xc3\xa4sikirjoittivat kukin yhden jakson. Pennington oli ainoa uusi k\xc3\xa4sikirjoittaja Lostin parissa. Ohjaajina toimivat Jack Bender, Stephen Williams, Eric Laneuville, Stephen Semel sek\xc3\xa4 Paul Edwards._NEWLINE_Kauden kuvaukset alkoivat 17. elokuuta 2007 Havaijin Oahu-saarella, jossa l\xc3\xa4hes kaikki jaksot kuvattiin. Ji Yeon -jakson kaksi kohtausta kuvattiin Lontoossa, sill\xc3\xa4 Widmorea n\xc3\xa4yttelev\xc3\xa4 Alan Dale esiintyi siell\xc3\xa4 musikaalissa eik\xc3\xa4 voinut matkustaa Havaijille. Kuvaukset p\xc3\xa4\xc3\xa4ttyiv\xc3\xa4t kolme viikkoa ennen viimeisen jakson esitt\xc3\xa4mist\xc3\xa4.\n_START_SECTION_\nVastaanotto\n_START_PARAGRAPH_\nTime nimesi Lostin vuoden 2008 seitsem\xc3\xa4nneksi parhaaksi televisiosarjaksi ja kiitti nelj\xc3\xa4tt\xc3\xa4 kautta sen \xe2\x80\x9dherkullisesti laaditusta aikamatkustustarinasta\xe2\x80\x9d. BuddyTV:n Don Williams nimitti kauden aloitusjaksoa \xe2\x80\x9dvuoden odotetuimmaksi ensi-illaksi\xe2\x80\x9d ja Michael Ausiello kutsui my\xc3\xb6hemmin Lostin viimeist\xc3\xa4 kuuttakymment\xc3\xa4 minuuttia \xe2\x80\x9dvuoden odotetuimmiksi 60 televisiominuutiksi\xe2\x80\x9d. Yhdysvaltalaisille kriitikoille l\xc3\xa4hetettiin DVD-levyj\xc3\xa4 jaksoista \xe2\x80\x9dThe Beginning of the End\xe2\x80\x9d ja \xe2\x80\x9dConfirmed Dead\xe2\x80\x9d 28. tammikuuta 2008. Metacriticin ker\xc3\xa4\xc3\xa4m\xc3\xa4 arvostelupisteiden keskiarvo oli 87 pistett\xc3\xa4 sadasta mahdollisesta, mik\xc3\xa4 oli toiseksi korkein tulos vuonna 2007. TVWeekin tekem\xc3\xa4ss\xc3\xa4 tutkimuksessa Lost \xc3\xa4\xc3\xa4nestettiin vuoden 2008 ensimm\xc3\xa4isen puoliskon parhaaksi televisiosarjaksi. Nelj\xc3\xa4s kausi toi Lostille kaksi TCA-ehdokkuutta kategorioissa \xe2\x80\x9dVuoden televisio-ohjelma\xe2\x80\x9d ja \xe2\x80\x9dMerkitt\xc3\xa4v\xc3\xa4 saavutus draamassa\xe2\x80\x9d, mutta se h\xc3\xa4visi ne AMC:n Mad Menille. Nelj\xc3\xa4s kausi oli my\xc3\xb6s ehdolla Writers Guild of America -palkinnon saajaksi kategoriassa \xe2\x80\x9dParas draamasarja\xe2\x80\x9d.\n_START_SECTION_\nKatsojatilastot\n_START_PARAGRAPH_\nLost oli vuonna 2008 Yhdysvaltojen 17. katsotuin sarja, ja sill\xc3\xa4 oli keskim\xc3\xa4\xc3\xa4rin 13,4 miljoonaa katsojaa. Edellisen\xc3\xa4 vuonna sarja oli ollut 14. katsotuin ja katsojia oli ollut 15,05 miljoonaa. Nelj\xc3\xa4nnen kauden edetess\xc3\xa4 sarjan katsojaluvut alkoivat laskea. Kauden aloitusjaksolla oli Yhdysvalloissa 18 miljoonaa katsojaa, eniten seitsem\xc3\xa4\xc3\xa4ntoista jaksoon, mutta katsojien m\xc3\xa4\xc3\xa4r\xc3\xa4 laski tasaisesti sit\xc3\xa4 mukaa kun kausi eteni. Kahdeksatta jaksoa seurasi vain 13,4 miljoonaa katsojaa. Seuraavalla jaksolla oli 14 miljoonaa katsojaa, mutta kymmenennell\xc3\xa4 jaksolla vain 13 miljoonaa, mik\xc3\xa4 oli kauden alin. Viimeisen jakson katsoi Yhdysvalloissa 14 miljoonaa katsojaa, mik\xc3\xa4 oli pienin Lostin viimeisen jakson katsojam\xc3\xa4\xc3\xa4r\xc3\xa4. Silti Lost oli kahdenkymmenen seuratuimman ohjelman joukossa jokaisena viikkona yht\xc3\xa4 lukuun ottamatta.'